Catalunya té una de les taxes de curació del càncer més elevades del món. En concret, la supervivència dels pacients de l’Institut Català d’Oncologia (ICO) es manté entre les més altes en càncer de recte (65,7%), ovari (53,4%) i pulmó (24,8%). A més, segons dades de l’ICO, la supervivència dels malalts de càncer ha augmentat del 49 al 54% en homes i del 60 al 62,5% en dones.

En el cas del càncer de pròstata, la supervivència és del 95,5%, i frega el 90% en els càncers de mama. La supervivència ha augmentat un 10% en càncer d’ovari i un 36% en leucèmia miloide.

Malgrat que l’envelliment de la població incrementarà en un 5% la incidència del càncer en els propers 10 anys, les millores en el tractament i en la detecció precoç faran que la supervivència dels pacients també vagi a l’alça.

Els centres de l’ICO atenen més del 50% de la població adulta amb càncer del país, i elaboren un registre seguint criteris internacionals. D’aquesta manera els professionals poden conèixer el compliment clínic, el seguiment i l’avaluació de tots els pacients, així com els resultats dels tractaments i la supervivència mesurada a 5 anys.

Avenç de l’Hospital Clínic

D’altra banda, l’Hospital Clínic ha presentat aquest dimecres un nou test que augmentaria la precisió de les proves actuals i evitaria un 35% de les colonoscòpies per descartar el càncer de còlon i recte. Es tracta del càncer més freqüent a l’estat espanyol i la segona causa de mort per càncer al món. Per això es fan proves preventives a partir dels 50 anys.

El test actual analitza la presència de sang a la femta. En canvi, al Clínic han trobat dos biomarcadors que permeten augmentar la precisió del 70% al 96%. D’aquesta manera, es podrien evitar moltes colonoscòpies que es fan per falsos positius. També permet detectar fins al 50% de pòlips que poden acabar derivant en un càncer.

El test suposa el mateix esforç per als pacients i s’afegiria a la prova actual. Cal, però, un estudi més ampli encara per validar els resultats.